b'\n_START_ARTICLE_\nIgnacij Zupan\n_START_SECTION_\n\xc5\xbdivljenje in delo\n_START_PARAGRAPH_\nIgnacij Zupan, izdelovalec orgel, se je rodil v dru\xc5\xbeini orglarja Ignacija Zupana (1825-1888) in matere Elizabete rojene Le\xc5\xa1ter. Orglarstva se je u\xc4\x8dil pri svojem o\xc4\x8detu, ki je kot samouk izdelal \xc5\xa1tevilne orgle, naslonjene na izro\xc4\x8dilo, s sapnicami na poteg. Izpopolnjeval se je pri orglarskem podjetju Brata Rieger v Krnovu na \xc4\x8ce\xc5\xa1kem, od tam prenesel v Slovenijo izdelavo sapnic na sto\xc5\xbece, kar je opisal v \xc4\x8dlanku Sostava orgelj (1882). Leta 1880 sta z o\xc4\x8detom ustanovila v Kropi orglarsko podjetje Ignacij Zupan & sinovi. Prve orgle s sapnicami na sto\xc5\xbece je Zupan postavil 1880 v Jel\xc5\xa1anah. Po 1888 je delavnico preselil v Kamno Gorico in jo z bratom Ivanom vodil kot podjetje Brata Zupan. To ime je ohranil tudi po bratovi smrti._NEWLINE_Zupan je na\xc5\xa1 najbolj plodovit izdelovalec orgel, saj je izdelal v okviru obeh delavnic, kar 127 ve\xc4\x8djih ali manj\xc5\xa1ih orgel ne samo v Sloveniji, marve\xc4\x8d tudi v Istri (Lovran 1903) in drugje, Slavoniji, Bosni (Livno), Dalmaciji (Drni\xc5\xa1, \xc5\xa0ibenik). Najve\xc4\x8dje, z 19 registri, je postavil v krajih: Bovec (ok. 1903), Ig (1888), Kranj (1892), Poljane nad \xc5\xa0kofjo Loko (1907). Manj\xc5\xa1e od 12 - 17 registrov pa v \xc5\xa1tevilnih krajih po Sloveniji in tudi drugod. Nekatere so bile kasneje predelane ali obnovljene, zelo veliko pa jih \xc5\xa1e koncem 20. stol. dobro deluje, kar dokazuje, da so obrtni\xc5\xa1ko kakovostne in iz brezhibnega materiala. Zupan je izna\xc5\xa1el na\xc4\x8din, kako v ognju kositriti cinkovo plo\xc4\x8devino, da so pi\xc5\xa1\xc4\x8dali videti kot vlite iz kositra. Delavnica bratov Zupan je bila 1888 odlikovana z bronasto medaljo na svetovni razstavi znanosti in obrti v Bruslju, 1892 z zlato na mednarodni razstavi glasbe in gledali\xc5\xa1ke umetnosti na Dunaju.'